juliol 2009 ~ Bloc d'en Carles Banús
Ahir vespre una vintena de persones ens van acompanyar en la presentació de la xarxa guifi.net a Tavèrnoles, on en Ramon Roca va explicar amb tot luxe de detalls "què és guifi" i "què significa fer una xarxa oberta, lliure i neutral". Qui hi estigui interessat pot consultar la presentació de guifi.net en aquest enllaç, i també la informació de la pàgina web de l'Ajuntament.Després d'un cert temps barallant-nos-hi, i gràcies a la implicació de l'Ajuntament i de particulars que hi han dedicat temps i esforços, disposem ja a Tavèrnoles d'una xarxa de banda ampla per accedir a internet. Val a dir que el projecte inicial de desplegament de la xarxa no ha finalitzat, queden encara ampliacions a fer per arribar al màxim de població possible; aquest va ser un dels punts en que vaig posar més èmfasi a l'hora de la presentació.De les preguntes que van fer els assistents n'hi havia de més tècniques: funcionarà bé la xarxa per fer túnels (VPN) a Vic?; d'altres relacionades amb la salut: tantes ones wifi són perjudicials per a la salut?; d'altres fent referència al muntatge dels nodes i sobre posar-se d'acord per contactar amb algun instal·lador que oferís bons preus; i també sobre la possibilitat d'organitzar algun taller per aprendre a configurar els "trastos".P.D.: fotos de Jordi VilaAquestes són les diapositives que vaig explicar a l'inici de la xerrada.La xarxa guifi.net A TavèrnolesView more presentations from Carles Banús.
Aquest cap de setmana s'ha donat el tret de sortida als actes de la Festa Major de Tavèrnoles d'enguany. Avui, per posar només un exemple, hem tingut curses de cavalls a la finca Serrabou i una gimcana fotogràfica pel nucli de Tavèrnoles.La resta d'actes tindran lloc a partir de dimecres vinent, amb la xerrada sobre la xarxa guifi.net a Tavèrnoles, i ja dijous amb el pregó de Festa Major, aquest any a càrrec de la Teresa Funoll (em fa una especial il·lusió que sigui la Teresa de la Cadena qui faci el pregó). El plat fort el trobarem el proper cap de setmana: sopar popular i ball del divendres; concurs de l'home i la dóna més forts de Tavèrnoles i correfoc del dissabte; xocolatada, inflables i havaneres del diumenge; missa en honor a Sant Esteve, aperitiu i monòleg dilluns 3 d'Agost. Aquest any, com a novetat, s'ha volgut allargar una mica més la Festa Major amb un sopar de tornaboda el divendres dia 9, per enllaçar-ho amb el ja tradicional Chill-out.Com sempre, hi esteu tots convidats. Clicant la imatge podeu consultar la totalitat del programa de la Festa Major de Tavèrnoles 2009.
Ja estan en marxa dues de les antenes d'accés a guifi.net a Tavèrnoles; concretament es tracta de les antenes situades a l'Ajuntament i al tancat de residus (foto). Després d'uns quants mesos parlant-ne i buscant el finançament necessari, finalment s'ha pogut completar una primera part de la xarxa de banda ampla del municipi; i esperem que cara a la tardor es pugui acabar amb la totalitat del projecte.Poder disposar d'una xarxa d'aquestes característiques permetrà suplir les mancances a les que les grans companyies de telecomunicacions ens tenen acostumats. També servirà per ordenar les connexions a guifi existents avui al municipi (anomenades oportunistes en l'argot "guifero") i guanyar en qualitat d'enllaç pels usuaris.Coincidint amb els actes de la Festa Major de Tavèrnoles hi ha previst presentar oficialment la xarxa guifi.net a Tavèrnoles el proper dimecres 29 de juliol a les 21 hores, amb la presència d'en Ramon Roca, president de la Fundació guifi.net. Hi esteu tots convidatsP.D.: podeu consultar altres articles relacionats amb guifi al meu bloc, aquí
Qui més qui menys aquests dies hi ha qui té necessitat de marcar territori; de deixar clar que sense ells el món no giraria; i que posats a explicar-ho bé ningú els guanya. Moviments estratègics, tots ben estudiats per l'spin doctor de torn (o no), per generar el què l'Albert Medrán anomena l'efecte dopamina.La política ja deu ser això: no moure's gaire en el moment de tirar la foto, no fos cas que s'hi sortís borrós, i confiar en la memòria altament volàtil de l'electorat. I si més no aquesta és la imatge que la majoria se n'emporta, però jo encara insisteixo a resistir-m'hi. Il·lús de mi.
Aquesta darrera quinzena hem tingut a Tavèrnoles un grup de 24 joves treballant en la restauració de la Font del Roquet. Es tracta d'un camp de treball organitzat per la Fundació Escolta Josep Carol i Escoltes Catalans i sota la supervisió de la regidoria de Turisme de l'Ajuntament.Ahir, abans del sopar de cloenda del camp de treball, vaig poder comprovar les actuacions fetes, consistents bàsicament en l'obertura d'un camí d'accés fins a la font i la restauració de la mateixa, netejant-la de bardisses i deixalles. Els joves, malgrat les inclemències meteorològiques, han fet una bona feina sobretot tenint en compte l'estat en què es trobava l'entorn; i suposo que hauran pogut aprendre molt de les instruccions i explicacions que els ha donat en Pitu del Roquet.Un cop nets els accessos i la font, serà important mantenir-los en un bon estat, i que la gent de Tavèrnoles puguem continuar fruint de la Font del Roquet com s'havia fet fa anys.
Ahir vespre es va celebrar el ple ordinari corresponent al mes de juliol, el darrer abans de vacances, amb l'assistència de sis regidors i sense la presència de ningú de públic.D'entre els punts del ple destaca l'aprovació de les dues festes locals de Tavèrnoles per a l'any 2010 (el 3 d'agost i el 23 d'abril) i l'aprovació del conveni d'adhesió a la Xarxa RESCAT, una xarxa que pretén coordinar els diferents serveis d'emergències del país. També es va acceptar la cessió de dues papereres per part de la Diputació i es va provar el Pla Director de l'Aigua, un document que reflecteix l'estat actual de la xarxa d'aigua municipal i proposa millores a efectuar els propers anys.Abans de l'inici del ple la Comissió de Festes va presentar als regidors els actes de la Festa Major que hi ha programats per aquest any. Una Festa Major que començarà el proper 24 de juliol amb un torneig de futbol i que tindrà el gruix principal d'actes el següent cap de setmana amb el pregó el dijous 30 i el sopar popular el divendres 31 de juliol.